Document ID: 32002D0018

Id-Deċiżjoni tal-Kummissjoni
tal-21 ta' Diċembru 2001
li tistabbilixxi l-pjan ta' xogħol Komunitarju dwar l-eko-tikketta
(notifikata fid-dokument numru K(2001) 4395)
(Test b'relevanza għaż-ŻEE)
(2002/18/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament (KE) Nru 1980/2000 tal-Parlament Ewropew u tal-Kunsill tas-17 ta' Lulju 2000 dwar skema rriveduta tal-għoti ta' l-eko-tikketta Komunitarja [1], u b'mod partikolari l-Artikolu 5 tiegħu,
Billi:
(1) Ir-Regolament (KE) Nru 1980/2000 jipprovdi illi l-Kummissjoni trid tistabbilixxi pjan Komunitarju tax-xogħol dwar l-eko-tikketta.
(2) Il-pjan tax-xogħol għandu jinkludi strateġija għall-iżvilupp ta' l-iskema, jiddikjara l-miri għat-titjib ta l-ambjent u għall-penetrazzjoni tas-suq, lista mhux eżawrjenti tal-gruppi tal-prodotti li għandhom jiġu kkunsidrati bħala prijoritajiet għall-azzjoni Komunitarja, u pjani għall-kordinament u l-koperazzjoni bejn l-iskema Komunitarja u skemi oħra li jagħtu l-eko-tikketta fl-Istati Membri.
(3) Iktar minn hekk, il-pjan tax-xogħol għandu jipprovdi miżuri sabiex tiġi implimentata l-istrateġija u jinkludi l-finanzjament ippjanifikat ta' l-iskema.
(4) Fl-aħħarnett il-pjan tax-xogħol għandu jiddeskrivi fil-qosor is-servizzi li għalihom l-iskema ma tapplikax, filwaqt li jitqies ir-Regolament (KE) Nru 761/2001 tal-Parlament Ewropew u tal-Kunsill tad-19 ta' Marzu 2001 li jippermetti l-parteċipazzjoni volontarja mill-organizzazzjonijiet għal skema Komunitarja ta' eko-ġestjoni u verifika (EMAS) [2].
(5) Il-pjan tax-xogħol għandu jiġi rivedut perjodikament.
(6) Il-miżuri provduti f'din id-DeċIżjoni huma skond l-opinjoni tal-Kumitat stabbilit bl-Artikolu 17 tar-Regolament (KE) Nru 1980/2000,
ADOTTAT DIN ID-DEĊIŻJONI:
Artikolu 1
Huwa adottat il-pjan Komunitarju tax-xogħol dwar l-eko-tikketta għall-perjodu taż-żmien mill-1 ta' Jannar 2002 sal-31 ta' Diċembru 2004, kif stabbilit fl-Anness.
Artikolu 2
Għandha tinbeda rivista tal-pjan tax-xogħol qabel il-31 ta' Diċembru 2004.
Artikolu 3
Din id-Deċiżjoni hija indirizzata lill-Istati Membri.
Magħmula fi Brussel, fil-21 ta' Diċembru 2001.

Labels: 10
3
20